Hoekom selfoongesprekke so irriterend is | Health24
Om net een deel van die gesprek te hoor, is baie meer steurend as om na die hele gesprek te luister, en trek jou aandag van ander take af, verduidelik Lauren Emberson, 'n PhD-kandidaat in sielkunde by Cornell Universiteit.
Sy het opnames van die een deel, asook altwee dele, van 'n gesprek aan vrywilligers gespeel, terwyl hulle probeer het om rekenaar-take te voltooi wat hulle volle aandag geverg het, soos om 'n muis te gebruik om 'n bewegende kolletjie te volg. Sy het vasgestel dat die deelnemers baie slegter met die taak gevaar het toe hulle net die helfte van die gesprek kon hoor.
'n Mens se brein neig om voorspelbare dinge te ignoreer, maar gee meer aandag aan situasies wat onvoorspelbaar is. Wanneer jy altwee dele van 'n gesprek hoor, is die vloei voorspelbaar, terwyl net een deel van die telfoongesprek heeltemal onvoorspelbaar is, verduidelik Emberson – en dit is hoekom dit so moeilik is om nie te luister nie.
Die studie verskyn in die joernaal Psychological Science.
"Om in die openbaar op 'n selfoon te praat, het werklik 'n diepgaande uitwerking op die bewussyn van die mense om jou, en dit is nie net omdat hulle afluister, of omdat hulle 'slegte mense' is nie. Hulle kognitiewe meganisme forseer hulle basies om te luister," sê Emberson. (September, 2010)